It-tjieba ta' Alla ma' Iżrael Faħħru l-Mulej u xandru ismu, għarrfu lill-ġnus bl-għemejjel tiegħu. Għannulu u doqqulu, xandru l-għeġubijiet tiegħu kollha. Ftaħru bl-isem qaddis tiegħu; tifraħ il-qalb ta' dawk li jfittxu l-Mulej. Ħabirku biex tagħrfu l-Mulej u l-qawwa tiegħu, fittxu 'l wiċċu l-ħin kollu. Ftakru fil-ħwejjeġ kbar li għamel, fl-għeġubijiet u l-ġudizzji tiegħu. Nisel Abraham, il-qaddej tiegħu, ulied Ġakobb, il-maħtur tiegħu, Jaħweh hu Alla tagħna! Mal-art kollha l-ġudizzji tiegħu! Jiftakar għal dejjem fil-patt tiegħu, fil-kelma li ta għal elf nisel, fil-patt li għamel ma' Abraham, fil-wegħda li ħalef lil Iżakk, li ġedded lil Ġakobb b'liġi, lil Iżrael b'patt għal dejjem, meta qal: "Lilek nagħti l-art ta' Kangħan, bħala sehem wirtkom." Ftit kienu għadhom jgħoddu, ma kinux ħlief ftit barranin f'dik l-art, jiġġerrew minn ġens għal ieħor, minn saltna għal għand poplu ieħor. Hu ma ħalla 'l ħadd jaħqarhom; slaten rażżan minħabba fihom: "Tmissux 'il dawk li huma kkonsagrati lili , tagħmlux deni lill-profeti tiegħi." Imbagħad bagħat il-ġuħ fuq l-art, qerdilhom il-qamħ minn wiċċ ir-raba' tagħhom. Kien bagħat qabilhom raġel, 'il Ġużeppi, mibjugħ bi lsir. Rabtulu riġlejh bil-ktajjen, dawrulu l-ħadid ma' għonqu, sakemm seħħ dak li kien ħabbar, u l-kelma tal-Mulej rebbieħ ħarġitu. Is-sultan bagħat iħollu, dak li jaħkem il-popli ħelsu. Għamlu sid fuq id-dar tiegħu, ħallielu f'idejh ġidu kollu, biex jgħallem hu stess lill-kbarat, u juri l-għerf lill-kapijiet tiegħu. Imbagħad Iżrael niżel fl-Eġittu, Ġakobb għex barrani fl-art ta' Ħam . U kattar ħafna l-poplu tiegħu, saħħu aktar mill-għedewwa tiegħu. Dawrilhom qalbhom biex jobogħdu l-poplu tiegħu, biex jimxu bil-qerq mal-qaddejja tiegħu. Bagħat lil Mosè, il-qaddej tiegħu, u lil Aron, li hu kien għażel. Wera bihom għeġubijietu, ħwejjeġ tal-għaġeb fl-art ta' Ħam . Bagħat id-dlam, u dalam; iżda huma webbsu rashom għal kliemu. Biddlilhom l-ilma f'demm, qerdilhom il-ħut tagħhom. Arthom imtliet biż-żrinġijiet, sa ġol-kmamar tas-slaten tagħhom. Mal-kelma tiegħu ġew qtajja' ta' dubbien, u nemus ma' arthom kollha. Tahom is-silġ minflok ix-xita; ilsna tan-nar ileħħu f'arthom. Laqtilhom id-dwieli u s-siġar tat-tin, qerdilhom is-siġar tar-raba' tagħhom. Mal-kelma tiegħu ġew il-ġradijiet, ġradijiet żgħar li ħadd ma jgħoddhom. U belgħu l-ħxejjex kollha f'arthom, kielu l-frott tar-raba' tagħhom. Qatel l-ulied il-kbar kollha ta' arthom, l-ewwel frott tas-saħħa tagħhom. Ħariġhom mgħobbija bil-fidda u d-deheb, ħadd ma kien għajjien fit-tribù tagħhom. Ferħu l-Eġizzjani bit-tluq tagħhom, għax fuqhom kien waqa' l-biża' tagħhom. Firex sħaba biex ikenninhom, xegħel in-nar għad-dawl billejl. Talbuh u bagħtilhom is-summien; temagħhom sax-xaba' bil-ħobż mis-sema. Xaqqaq blata u minnha ħareġ l-ilma, li ġera mad-deżert bħal xmara. Għax ftakar fil-kelma qaddisa tiegħu, u f'Abraham, il-qaddej tiegħu. U ħareġ bil-ferħ lill-poplu tiegħu, b'għajjat ta' ferħ lill-magħżulin tiegħu. U tahom artijiet il-ġnus, u xogħol il-popli wirtuh huma, biex iħarsu l-kmandamenti tiegħu, u jżommu l-liġijiet tiegħu. Hallelujah!